Segjast hafa fundið risastórar olíulindir við Noreg
Talið er að gífurlegar og áður óþekktar olíulindir sé að finna í Norðursjó, á svæði milli eyjanna Røst og Vesturáls, að því er fram kemur í olíumálablaðinu Upstream. Umhverfisverndarsinnar draga verðmat á þeim í efa og vara við umhverfisslysum á uppvaxtarsvæðum þorsks.
Svæðisstjóri norska ríkisolíufélagsins Statoil og yfirmaður leitarstarfa þess á svæðinu, Ørjan Birkeland, telur að þar sé að finna allt að sex risastórar lindir.
Að sögn norska ríkisútvarpsins (NRK) telja jarðfræðingar sig hafa fundið fjölda olíuflekkja og hugsanlegt verðmæti olíu sem þar megi vinna sé um 700 milljarðar norskra króna, um 7.200 milljarðar íslenskra.
Búist er við að norska stjórnin taki afstöðu til þess fyrir jól hvort olíufélög fái að hefja borun og vinnslu á svæðinu í nágrenni Lófóts. Leiðtogi norsku sjómannasamtakanna, Reidar Nilsen, segir að samtökin séu í aðalatriðum jákvæð í garð olíuvinnslu svo fremi að þannig verði bundið um hnútana að olía sleppi ekki út í vistkerfi sjávar.
Náttúruverndasamtökin World Wide Fund For Nature (WWF) leggjast harðlega gegn olíuvinnslu í nágrenni Lófóts sem þau segja að sé mikilvæg hrygningar- og uppvaxtarstöð þorsks. Þá væri á þeim slóðum að finna afar fjölskrúðugt dýralíf, m.a. hvali. Sé það viðkvæmasta svæðið sem Norðmenn hafa hingað til íhugað að hefja olíuvinnslu á.
Talsmaður samtakanna gagnrýnir verðmætamat jarðfræðinga á hugsanlegum olíulindum, segir um "ævintýratölur" að ræða sem fundnar hafi verið upp til að þrýsta á ríkisstjórnina að leyfa olíufélögunum að hefja vinnslu.
Talið er að gífurlegar og áður óþekktar olíulindir sé að finna í Norðursjó, á svæði milli eyjanna Røst og Vesturáls.
Umhverfisverndarsinnar draga verðmat á þeim í efa og vara við umhverfisslysum á uppvaxtarsvæðum þorsks.
Búist er við að norska stjórnin taki afstöðu til þess fyrir jól hvort olíufélög fái að hefja borun og vinnslu á svæðinu í nágrenni Lófóts.
Náttúruverndasamtökin World Wide Fund For Nature (WWF) leggjast harðlega gegn olíuvinnslu í nágrenni Lófóts.
Sé það viðkvæmasta svæðið sem Norðmenn hafa hingað til íhugað að hefja olíuvinnslu á.